Preafericitul Părinte Patriarh Daniel s-a întâlnit miercuri, la Reședința Patriarhală, cu noul Ambasador al Regatului Unit al Marii Britanii şi al Irlandei de Nord la București, Excelența Sa domnul Giles Matthew Portman.
Textul integral:
Noul Ambasador al Regatului Unit al Marii Britanii și Irlandei de Nord în vizită de prezentare la Patriarhia Română
În ziua de miercuri, 6 martie 2024, la Reședința Patriarhală, Preafericitul Părinte Patriarh Daniel a primit în vizită de prezentare pe Excelența Sa domnul Giles Matthew Portman, Ambasadorul Regatului Unit al Marii Britanii şi al Irlandei de Nord la București.
Preafericitul Părinte Patriarh Daniel a adresat un cuvânt de bun venit în România și a apreciat bogata experiență diplomatică a domnului ambasador. În continuare, Patriarhul României a exprimat speranța continuării și aprofundării relațiilor dintre cele două popoare și, în acest sens, a menționat recenta hotărâre a Sfântului Sinod al Bisericii Ortodoxe Române de înființare a unei Episcopii Ortodoxe Române a Marii Britanii, ca urmare a numărului mare de ortodocși români stabiliți, temporar sau definitiv, în Regatul Unit al Marii Britanii și Irlandei de Nord.
Excelența Sa a mulțumit pentru primire și a subliniat faptul că se bucură de numirea în misiunea de ambasador al țării sale în România și de perspectiva cunoașterii realităților societății românești și a bogăției spirituale a poporului român, pe care a observat-o deja în vizitele făcute la diferite mănăstiri și biserici din Moldova și Bucovina.
Patriarhul României a amintit de numeroasele programe social-filantropice, prin intermediul celor peste 850 de instituții ale Bisericii, care corespund nevoilor actuale ale comunităților de credincioși, îndeosebi în rândul bătrânilor, al copiilor rămași în grija rudelor şi al familiilor sărace. De asemenea, Preafericirea Sa a evidențiat sprijinul cu totul remarcabil al României, în general, și al Bisericii Ortodoxe Române, în special, acordat refugiaților din Ucraina, majoritatea mame cu copii, ca urmare a războiului din vecinătatea României și a consecințelor tragice ale acestuia.
În încheiere, Preafericitul Părinte Patriarh i-a dorit succes domnului ambasador în misiunea sa diplomatică la București.
Sectorul relaţii bisericeşti, interreligioase şi comunităţi bisericeşti externe
Foto credit: Basilica.ro / Mircea Florescu